**Zapisnik 1. seje Sveta staršev OŠ Slivnica pri Celju,**

**ki je potekala v torek, 26. 9. 2017,**

**z začetkom ob 16. uri v učilnici geografije.**

Prisotni starši: po priloženi evidenci prisotnosti

Dnevni red:

1. Izvolitev predsednika Sveta staršev
2. Poročilo o realizaciji Letnega delovnega načrta v šolskem letu 2016/2017
3. Letni delovni načrt za šolsko leto 2017/2018
4. Imenovanje Upravnega odbora Šolskega sklada
5. Pravila šolskega reda OŠ Slivnica pri Celju in Pravila šolske prehrane OŠ Slivnica pri Celju
6. Evidenca učbenikov, ki jih je šola zagotovila za izposojo v šolskem letu 2017/2018
7. Tekoča problematika

K 1. točki

Ravnateljica je pozdravila prisotne in predlagala, da se predstavijo. Zahvalila se jim je, ker so sprejeli funkcijo predstavnika Sveta staršev in na kratko predstavila delo Sveta staršev in delo predsednika. Po krajši razpravi so predstavniki predlagali Aljo Polenek za predsednico in Lidijo Siuka za namestnico.

Soglasno so sprejeli sklep št. 1:

**Za predsednico Sveta staršev OŠ Slivnica pri Celju je izvoljena Alja Polenek, za namestnico pa Lidija Siuka.**

Po prvi točki je ravnateljica predala vodenje novoizvoljeni predsednici.

K 2. točki

Alja Polenek prosi ravnateljico, da povzame Poročilo o realizaciji Letnega delovnega načrta v šolskem letu 2016/2017.

Ravnateljica je izpostavila: učni uspeh, rezultate na nacionalnih preverjanjih znanja, dosežke na tekmovanjih znanja, športne dosežke, projekte, uspešne prireditve, šole v naravi in analizo izvajanja vzgojnega načrta. Predstavila je prednostni nalogi: učenci naj izboljšajo funkcionalno pismenost in učenci naj postanejo odgovornejši, obe sta bili tema spremljanja v šolskem letu 2016/2017. Rezultati spremljanja so predstavljeni v Samoevalvacijskem poročilu.

Ga. Polenek opomni, da učitelji v svoji analizi za NPZ - slovenščina enako kot lani ugotavljajo, da so učenci 7. razredov izredno slabi bralci, da so nezainteresirani, površni. Zaveda se, da na rezultat vpliva tudi določen odstotek otrok s posebnimi potrebami, pa vendar v povprečju generacije niso toliko slabše od ostalih slovenskih otrok, da bi jih tako označili. Glede na predloge učiteljic za izboljšavo, upa, da bodo letos uspešni. Ravnateljica je povedala, da se zavedajo tega dejstva in da učitelji iščejo strategije, s katerimi bi vzpodbudili te učence in jih navdušili za branje.

Sklep št. 2: **Člani sveta staršev OŠ Slivnica dajejo pozitivno mnenje k Poročilu o realizaciji Letnega delovnega načrta za šolsko leto 2016/2017 in k Samoevalvacijskemu poročilu.**

**K 3. točki**

Ravnateljica je na kratko predstavila Letni delovni načrt za šolsko leto 2017/2018, saj so člani dobili Letni delovni načrt kot gradivo in tudi razredniki so temeljito predstavili delo na roditeljskih sestankih. Predstavila je prednostne naloge, nacionalno preverjanje znanja, projekte, delo šolskega sklada, prireditve, ki jih načrtujejo...

Zaradi velikega števila učencev v 5. razredu je bil ta razred iz starega dela šole prestavljen na predmetno stopnjo, v večjo učilnico.

Ravnateljica pove, da se bodo spomladi začela energetska sanacija stavbe, ki bo zajemala novo fasado na starem delu šole, novo streho, toplotno črpalko in žaluzije. Upa, da ne bo posebnih prilagoditev pri pouku, kar ji je tudi zagotovil izvajalec del.

Letos bo knjižnica prešla na nov sistem Cobiss.

Ministrstvo napoveduje razpis za nakup IKT opreme, tako da se bo verjetno posodobila računalniška učilnica in uredilo omrežje.

Na POŠ Prevorje se mora urediti hidroizolacija pri telovadnici in vetrne letve.

V kuhinji v Gorici bo treba zaradi povečanega števila kosil kupiti novo pečico.

V soboto, 7. 4. 2018, bo delovna sobota, ki je predpisana s šolskim koledarjem.

Uveden je bil rekreativni odmor, ker učenci potrebujejo več gibanja, da so lahko pri pouku zbrani. V Zdravstvenem domu Šentjur je za šolsko sistematiko po novem določena druga zdravnica, to je dr. Damjana Žolnir.

5. 4. 2018 bo predavanje za starše s temo "Ali me slišiš?" predavateljice Simone Levc.

Starši so se pozanimali, zakaj v POŠ Loka pri Žusmu ni izvajalcev interesnih dejavnosti, konkretno juda. Ravnateljica pove, da je bilo v prejšnjih letih premalo udeležencev, zato so se ponudniki umaknili, sicer pa jim šola nudi prostor. Predstavnica staršev predlaga, da starši sami kontaktirajo izvajalca glede možnosti za vadbo v novem šolskem letu.

Članica Sveta staršev vpraša, zakaj učenci 5. razreda med odmori ne smejo iz učilnic. Ravnateljica pove, da je 5. razred zdaj na novi lokaciji med starejšimi učenci in da bodo postopoma učence navajali na novo okolje in da morajo ujeti novo dinamiko na tem delu šole. V razpravi starši ugotavljajo, da je v šoli za varnost dobro poskrbljeno in do večjih težav ne prihaja.

Starše zanima, ali bo pri napovedani sanaciji šole dovolj sredstev za posodabljanje notranjosti šole. Ravnateljica pove, da je v prvi fazi načrtovana izključno le energetska sanacija, sicer pa je župan seznanjen s potrebno funkcionalno ureditvijo, vendar obstaja vrstni red, na žalost so pred to šolo še druge investicije. Starši predlagajo, da se ob vsaki priložnosti na razmere v šoli opozori pristojne in se jih povabi v prostore, ki so dotrajani.

Sklep št. 3: **Člani sveta soglašajo z Letnim delovnim načrtom OŠ Slivnica pri Celju za šolsko leto 2017/2018.**

**K 4. točki**

Ravnateljica je prisotne seznanila, da mandat Upravnega odbora Šolskega sklada OŠ Slivnica pri Celju poteče 8. 10. 2017. Šolski sklad sestavljajo: trije predstavniki staršev in štirje predstavniki šole. Zato je Šolski sklad naslovil na Svet staršev zaprosilo za imenovanje 3 predstavnikov in imenovanje Upravnega odbora. Svet šole OŠ Slivnica pri Celju je na seji predlagal štiri predstavnike zaposlenih, in sicer: Silvo Kladnik, Anito Mastnak, Štefko Planko in Alenko Polenšek. Po krajši razpravi so bili za predstavnike Šolskega sklada predlagani: Milenko Tanšek, Marjana Kladnik in Sandi Planko.

Sklep št. 4: **Svet staršev je soglasno izvolil za predstavnike staršev v Upravni odbor Šolskega sklada Milenka Tanška, Marjano Kladnik in Sandija Planka.**

Sklep št. 5: **Svet staršev imenuje Upravni odbor Šolskega sklada v naslednji sestavi: Milenko Tanšek, Marjana Kladnik, Sandi Planko, Silva Kladnik, Anita Mastnak, Štefka Planko in Alenka Polenšek.**

**K 5. točki**

Predsednica Sveta staršev je članom predstavila spremembo v Pravilih šolskega reda OŠ Slivnica pri Celju in v Pravilih šolske prehrane OŠ Slivnica pri Celju (v prilogi označeno rdeče). Pravila so dopolnjena z določilom, da učenci v šolo ne prinašajo hrane, sladkih pijač in energijskih napitkov. Ravnateljica razloži, zakaj so se tako odločili. Šola je zavezana k zdravi prehrani, na šoli je dovolj hrane, poleg tega mora biti zagotovljena sledljivost in otroci z dietami ne smejo priti v stik s hrano, na katero so alergični. Člani Sveta staršev se strinjajo, a opozorijo, da tako učenci v prvi triadi ne bodo več s sadjem in prigrizki praznovali rojstnega dneva, hkrati pa ne prinašali priboljškov ob športnih dnevih in ekskurzijah. Predlagajo, da se določilo spremeni v:"Zaradi zagotavljanja pestrosti, uravnoteženosti in varnosti šolske prehrane, učenci v šolo ne prinašajo hrane, sladkih pijač in energijskih napitkov, razen sadja in vode."

Sklep št. 6: **Svet staršev daje soglasje k Pravilom šolskega reda OŠ Slivnica pri Celju in k Pravilom šolske prehrane OŠ Slivnica pri Celju.**

**K 6. točki**

Ravnateljica je članom predložila evidenco izposojenih učbenikov (priloga).

**K 7. točki**

* Ravnateljica pove, da bi zaradi stalnega neplačevanja položnic nekaterih staršev, uvedli plačevanje opominov, in sicer 1 € za opomin.

Sklep št. 7: **Svet staršev daje soglasje k uvedbi zaračunavanja opominov za neplačane položnice v znesku 1 €.**

* Predsednica Sveta staršev je pohvalila uvedbo Rekreativnega odmora in spremembo odmora za kosilo, ki omogoča več časa za obrok in manj odsotnosti pri pouku. Ker se je spremenil urnik zvonjenja, predlaga, da se to uredi tudi v eAsistentu, da starši vedo, kdaj se pouk oziroma posamezna ura zaključi. Pohvali odločitev učiteljice matematike, da ob petkih ne daje domače naloge.
* Predstavnik 6.a vpraša, zakaj morajo na uro športa pri istem učitelju čakati le dekleta, medtem ko fantom ni treba. Predstavnica 7.b opozori, da je težava tudi v 7. razredu, ne le v 6. Predlagajo, da se tedensko (glede na turnus) menjajo s fanti ali pa se urnik kako drugače spremeni. Ravnateljica bo urnik pogledala in sporočila, kaj se bo dalo narediti.
* Starše zanima, kam lahko gredo učenci višjih razredov po varstvu vozačev, če še imajo aktivnosti kasneje in še ne gredo domov. Ravnateljica pove, da so to posamezni primeri in da se to individualno dogovarja z razrednikom.
* Starše zanima, zakaj na vloge za subvencioniranje letne šole v naravi ne dobijo nobenega pisnega odgovora. Ravnateljica je razložila, da nastane težava v tem, da natančen znesek subvencij MIZŠ sporoči šele maja naslednje leto, medtem ko se letna šola v naravi izvede že septembra, znesek pa se obročno odplačuje že v 4. razredu. Prosijo, da se preveri znesek in odgovori staršem, ki so vlogo oddali, četudi naknadno.
* Starše zanima, zakaj je pri kolesarskem izpitu tako dolg razmak med teorijo in izpitom. Ravnateljica trenutno ni vedela odgovora, bo pa zadevo preverila.
* Starši izrazijo željo, da se s povezovalnim programom na prireditvi Šopek sreče napove nastopajočega oziroma učiteljico – mentorico, posebej za stare starše in tiste, ki pridejo od drugod, npr. s podružničnih šol.

Predsednica Sveta staršev se zahvali članom za zaupanje in sodelovanje na seji. Napove naslednjo sejo, ki bo v začetku februarja, po zaključku 1. ocenjevalnega obdobja. Po dogovoru iz prejšnjih let, se vabilo in gradivo ne bo tiskalo in pošiljalo po pošti, ampak dobijo člani vabilo na sejo po e-pošti, hkrati pa dan ali dva pred sejo še sporočilo preko eAsistenta. Ravnateljica se je pozanimala, ali je primeren čas začetka seje ob 16. uri. Člani so se strinjali, da se seje Sveta staršev začnejo ob 16. uri.

Seja je bila zaključena ob 18.00 uri.

Zapisnik zapisala Predsednica Sveta staršev

Petra Bračko Alja Polenek